Diari Oficial de la Generalitat Valenciana


Sumari del DOGV 8443, del 13-12-2018 (2018/11272)

RESOLUCIÓ de 15 de novembre de 2018, del conseller d'Hisenda i Model Econòmic, per la qual s'aprova el plec de condicions generals que regirà l'alienació mitjançant subhasta pública a l'alça d'immobles patrimonials propietat de la Generalitat.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8443

Data del DOGV
:   13-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11524


Data del document
:   15-11-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 15 de novembre de 2018, del conseller d'Hisenda i Model Econòmic, per la qual s'aprova el plec de condicions generals que regirà l'alienació mitjançant subhasta pública a l'alça d'immobles patrimonials propietat de la Generalitat. [2018/11940]  
L'article 80.1 de la Llei 14/2003, de 10 d'abril, de patrimoni de la Generalitat Valenciana, estableix que els béns i drets que constitueixen el domini privat de la Generalitat, quan no siguen necessaris per a les finalitats d'aquesta, són alienables amb les limitacions i els requisits establits en aquesta norma. Igualment, estableix que l'alienació d'aquests béns i drets s'efectuarà per subhasta, amb taxació pericial prèvia, llevat dels supòsits excepcionals previstos en aquesta.  
Resulta aplicable al procediment d'alienació dels béns esmentat la Llei 14/2003, de 10 d'abril, de patrimoni de la Generalitat Valenciana, i supletòriament en virtut del que es disposa en la seua disposició transitòria segona, davant la falta de desplegament reglamentari d'aquesta, les previsions contingudes en la Llei 33/2003, de 3 de novembre, de patrimoni de les administracions públiques i el Reial decret 1373/2009, de 28 d'agost, pel qual s'aprova el Reglament general d'aquesta.  
  
La Llei 14/2003 no regula el procediment de subhasta, per la qual cosa, d'acord amb el que s'ha exposat anteriorment, són aplicables les prescripcions contingudes en el capítol II del títol V del Reial decret 1373/2009, de 28 d'agost.  
L'article 97 del Reial decret 1373/2009 disposa que «La venda per subhasta o concurs es regirà per un plec de condicions. A aquest efecte, el ministre d'Economia i Hisenda podrà aprovar els plecs generals que regiran cada forma de venda, que es publicaran en el Boletín Oficial del Estado. En virtut d'aquest precepte, d'aplicació supletòria tal com ha quedat exposat, així com del que es disposa en els articles 82.2 i 10.1 de la repetida Llei 14/2003, sobre l'atribució de competències en matèria de patrimoni, es desprén que la competència per a l'aprovació dels plecs de condicions generals pels quals es regiran les subhastes realitzades amb la finalitat d'alienar immobles patrimonials de la Generalitat Valenciana correspon al conseller d'Hisenda i Model Econòmic. Aquest plec haurà de publicar-se en el Diari Oficial de la Generalitat Valenciana.  
  
Amb data 29 de març de 2008, l'Advocacia de la Generalitat va emetre informe sobre els plecs de condicions que regiran l'alienació mitjançant subhasta pública a l'alça d'immobles patrimonials propietat de la Generalitat. Respecte del que es manifesta en aquest, sobre la tramitació electrònica del procediment administratiu, cal assenyalar que el Reial Decret llei 11/2018, de 31 d'agost, en l'article sisé, modifica la disposició final setena de la Llei 39/2015, del procediment administratiu comú de les administracions públiques, i amplia en 2 anys la seua entrada en vigor, fins al 2 d'octubre de 2020.  
Així mateix i quant a la possibilitat de realitzar la subhasta de forma electrònica prevista en la Llei 14/2003, de 10 d'abril, cal dir que aquesta es podrà fer electrònicament, quan es disposen dels mitjans necessaris per a això.  
Quant a la prohibició expressa perquè els alts càrrecs formen part de les meses de licitació, com una de les novetats introduïdes per l'article 326 de la Llei 9/2017, de 8 de novembre, de contractes del sector públic, s'ha d'esgrimir que l'article 104 del Reglament de la Llei de patrimoni de les administracions públiques, que regula la composició de la mesa en l'Administració General de l'Estat, seria aplicable en el nostre àmbit autonòmic, davant la falta de regulació expressa, per la qual cosa el president de la mesa pot ser el director general del Sector Públic, Model Econòmic i Patrimoni de la Conselleria d'Hisenda i Model Econòmic.  
  
Amb data 12.11.2018, el director general del Sector Públic, Model Econòmic i Patrimoni, informa favorablement sobre l'aprovació del plec de condicions generals que regirà l'alienació mitjançant subhasta pública a l'alça d'immobles patrimonials propietat de la Generalitat, sobre el qual ha emés informe l'Advocacia de la Generalitat en data 29 de març de 2018, que deixa sense efecte el plec de condicions generals que regia fins hui, aprovat per resolució del conseller d'Hisenda i Administració Pública, publicats en el DOGV número 6702, de data 30.01.2012.  
Per tot el que s'ha exposat, de conformitat amb l'article 97 del Reial decret 1373/2009, de 28 d'agost, pel qual s'aprova el Reglament general de la Llei 33/2003, de 3 de novembre, del patrimoni de les administracions públiques d'aplicació supletòria, resolc:  
  
Primer  
Aprovar el plec de condicions generals que regirà l'alienació mitjançant subhasta pública a l'alça d'immobles patrimonials propietat de la Generalitat.  
  
Segon  
Deixar sense efecte el plec de condicions generals que regia fins hui, de l'alienació mitjançant subhasta pública d'immobles patrimonials de la Generalitat, aprovats per resolució del conseller d'Hisenda i Administració Pública, publicats en el DOGV número 6702, de data 30.01.2012.  
  
Contra la present resolució, que posa fi a la via administrativa, podrà interposar-se potestativament recurs de reposició davant el conseller d'Hisenda i Model Econòmic, en el termini d'un mes comptat des de l'endemà de la notificació de la present resolució, o bé interposar directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà de la notificació. Tot això de conformitat amb el que es preveu en els articles 112, 114.1.c, 123 i 124 de la Llei 39/2015, d'1 d'octubre, del procediment administratiu comú de les administracions públiques i articles 10,14.1.1a i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 15 de novembre de 2018.- El conseller d'Hisenda i Model Econòmic: Vicent Soler i Marco.  
  
  
  
Plec general de condicions que ha de regir l'alienació mitjançant subhasta pública a l'alça d'immobles patrimonials propietat de la Generalitat  
  
Primera. Objecte de la subhasta  
Segona. Règim jurídic i publicació de la convocatòria  
Tercera. Preu base de la licitació  
Quarta. Capacitat per a concórrer a la subhasta  
Cinquena. Garantia  
Sisena. Termini i presentació d'ofertes.  
Setena. Composició de la mesa de subhasta  
Huitena. Desenvolupament de la subhasta.  
Novena. Adjudicació.  
Deu. Despeses a càrrec de l'adjudicatari i pagament  
Onze. Atorgament de l'escriptura pública i condicions d'aquesta.  
  
Dotze. Segona, tercera i quarta subhasta.  
  
El present plec ha sigut aprovat mitjançant Resolució del conseller d'Hisenda i Model Econòmic, de data 15 de novembre de 2018, per la qual s'aprova el plec de condicions generals, que regirà l'alienació mitjançant subhasta pública a l'alça d'immobles patrimonials propietat de la Generalitat, amb l'informe previ de l'Advocacia de la Generalitat de data 29 de març de 2018.  
El plec i els seus annexos, serà publicat en el Diari Oficial de la Generalitat Valenciana.  
  
Clàusules  
  
Primera. Objecte de la subhasta  
El present plec té per objecte establir les bases per les quals es regirà l'alienació, mitjançant subhasta pública a l'alça en sobre tancat, de béns immobles patrimonials la descripció física i jurídica dels quals es recull en els annexos als plecs de condicions particulars que regiran cada alienació, amb inclusió de les dades registrals, cadastrals i informació urbanística, i amb exprés esment de càrregues i gravàmens, si en tenen, o de la seua naturalesa litigiosa, si escau.  
Tot això sense perjudici del deure del licitador de comprovar la informació que figure en aquestes i siga susceptible d'obtindre facilitada pel Registre de la Propietat, la Direcció General del Cadastre i l'Administració municipal.  
Els immobles s'alienen com a cos cert, en la situació física i possessòria en què es troben, conforme al plec que regeix l'alienació i amb tot els drets, usos i aprofitaments i càrregues o gravàmens que li siguen inherents.  
  
Segona. Règim jurídic i publicació de la convocatòria  
La intervenció en la primera subhasta o en qualsevol de les subhastes successives que, si escau, es realitzen i la consignació de la fiança, suposen l'acceptació del present plec de condicions, en tots els seus termes, i s'entenen conegudes i acceptades pel participant, sense cap reserva, les normes contingudes en aquest.  
De conformitat amb l'article 83.1 de la Llei de patrimoni de la Generalitat Valenciana, podrà efectuar-se en una única convocatòria la primera subhasta, juntament amb les tres restants en els mateixos termes, per als casos en què quede deserta la primera, segons el que es preveu en la clàusula dotze.  
En allò no previst expressament en aquest plec, s'haurà d'ajustar al que es disposa en la Llei 14/2003, de 10 d'abril, de patrimoni de la Generalitat Valenciana, en les disposicions bàsiques i d'aplicació supletòria contingudes en la Llei 33/2003, de 3 de novembre, del patrimoni de les administracions públiques i en el Reial decret 1373/2009, de 28 d'agost, pel qual s'aprova el reglament per a la seua aplicació.  
La convocatòria del procediment d'alienació es publicarà gratuïtament en el Diari Oficial de la Generalitat Valenciana, en el Butlletí Oficial de la Província, i es remetrà a l'Ajuntament del terme municipal corresponent per a la seua exhibició en el tauler d'anuncis i en la pàgina web de la Conselleria d'Hisenda i Model Econòmic.  
Així mateix la venda podrà anunciar-se en premsa, si es considera oportú.  
Podran establir-se altres mecanismes complementaris tendents a difondre informació sobre els béns immobles en procés de venda, i s'indicarà si la iniciació ha sigut d'ofici per iniciativa pròpia o a instàncies de part interessada en l'adquisició, així com el preu de venda i altres condicions que es consideren necessàries difondre.  
L'immoble, si hi ha edificació, podrà ser visitat el dia i hora que s'indique en el plec de condicions particulars, personant-se en l'adreça on se situa, després de sol·licitar-ho prèviament mitjançant escrit dirigit al servei tècnic competent en matèria de patrimoni immobiliari de la Conselleria d'Hisenda i Model Econòmic, que queda facultat per a autoritzar i determinar els límits de la visita i les característiques d'aquesta. Aquesta sol·licitud podrà presentar-se conforme al que s'estableix en el plec de condicions particulars.  
L'ordre jurisdiccional contenciós administratiu serà el competent per a resoldre les qüestions litigioses que se susciten en relació amb la preparació i adjudicació del contracte. La resolució d'adjudicació que es dicte posa fi a la via administrativa. Contra aquesta es podrà interposar recurs de reposició davant el mateix òrgan que la dicte en el termini d'un mes des de la notificació de l'acte impugnat.  
  
Tercera. Preu base de la licitació  
El preu base de la licitació, vindrà establit en cadascun dels plecs de condicions particulars, conforme les dades de la taxació que figura en l'expedient d'alienació, serà millorable a l'alça.  
La venda es fa per un preu alçat i, per tant, sense dret a augment i/o disminució del preu si la superfície de l'immoble i/o edificabilitat atribuïda a aquest resulta major o menor que la consignada.  
En el preu no està inclòs cap dels tributs i despeses que deriven de la subhasta, el pagament dels quals ha d'assumir l'adjudicatari, segons el que s'indica en la condició onze del present plec.  
  
Quarta. Capacitat per a concórrer a la subhasta  
De conformitat amb el que s'estableix en l'article 8 de la Llei 14/2003, de 10 d'abril, de patrimoni de la Generalitat Valenciana, podran prendre part en les subhastes que faça la Generalitat, les persones físiques o jurídiques amb plena capacitat d'obrar conformement a les normes civils, especialment a les normes de capacitat per a subscriure contractes en general i, en particular, el contracte de compravenda.  
No podran prendre-hi part, quan resulte aplicable, les persones físiques incurses en les prohibicions d'adquirir establides en l'article 1459 del Codi Civil.  
Així mateix, no podran participar en la licitació les persones físiques o jurídiques que hagen intervingut en el procediment d'alienació (en la taxació del bé o en altres supòsits), a aquest efecte s'aplicaran per analogia les causes d'abstenció i recusació previstes per als perits en la vigent Llei d'enjudiciament civil.  
No podran ser adquirents les persones que hagen sol·licitat o estiguen declarades en concurs, hagen sigut declarades insolvents en qualsevol procediment, estiguen subjectes a intervenció judicial o hagen sigut inhabilitades conforme a la legislació vigent en matèria concursal, així com les que incorregueren en els supòsits previstos en la normativa sobre incompatibilitats de càrrecs públics.  
  
Cinquena. Garantia  
Per a poder concórrer a la subhasta les persones interessades hauran de constituir una fiança per import d'un 5 per 100 del preu base de la licitació establit en cadascun dels plecs de condicions particulars, que es podrà elevar fins al 10 % en casos especials, en funció de les característiques de l'immoble i la forma o circumstància de l'alienació. Aquesta garantia respondrà del compliment de l'obligació d'abonar el preu i atorgar l'escriptura pública, en cas de resultar adjudicatari.  
  
De conformitat amb l'anterior, si transcorregut el termini establit en la condició onze, no arriba a atorgar-se l'escriptura pública de compravenda de l'immoble per qualsevol causa imputable a l'adjudicatari, la Generalitat recuperarà automàticament plenes facultats dispositives sobre l'immoble i confiscarà l'import de la garantia.  
També serà confiscada la garantia a aquells licitadors que retiren injustificadament les seues proposicions abans de l'adjudicació.  
Els qui desitgen licitar per diverses alienacions hauran de constituir fiança per separat per a cadascun dels immobles objecte d'alienació.  
  
La garantia, de conformitat amb l'article 83.5 de la Llei 14/2003, podrà constituir-se en qualsevol de les formes previstes en l'article 108.1 de la Llei 9/2017, de 8 de novembre, de contractes del sector públic:  
a) En efectiu o en valors que en tot cas seran de deute públic. L'efectiu i els certificats d'immobilització dels valors anotats es consignaren seguint els models aprovats en les direccions territorials de la Conselleria d'Hisenda i Model Econòmic a València, Castelló o Alacant o es depositaran en les caixes de depòsit o equivalent.  
  
b) Mitjançant aval prestat en la forma i condicions reglamentàries per algun dels bancs, caixes d'estalvis, cooperatives de crèdit i societats de garantia recíproca autoritzats per a operar a Espanya.  
c) Mitjançant contracte d'assegurança de caució, amb una entitat asseguradora, autoritzada per a operar en el ram.   
Les fiances constituïdes s'acreditaran mitjançant la presentació de l'original de la carta de pagament del depòsit consignat en la Tresoreria dels serveis territorials de la Conselleria d'Hisenda i Model Econòmic a València, Castelló o Alacant, mitjançant la presentació d'aval o el certificat d'assegurança de caució.  
Les fiances constituïdes mitjançant aval pels qui no resulten adjudicataris, seran retornades en l'acte públic de la subhasta, una vegada finalitzat aquest. Pel que fa a les fiances consignades en els serveis territorials de la Conselleria d'Hisenda i Model Econòmic a València, Castelló o Alacant, una vegada conclòs l'acte de la subhasta s'iniciaran els tràmits per a la seua devolució per transferència bancària.  
La fiança constituïda per l'adjudicatari quedarà en poder de la Generalitat, afecta el compliment de les obligacions que li corresponguen fins a l'atorgament d'escriptura pública i el pagament dels tributs i despeses que pertoquen.  
  
Sisena. Termini i presentació d'ofertes  
1. El termini per a la presentació d'ofertes serà de 30 dies naturals, a comptat des de l'endemà de la publicació de l'anunci en el Diari Oficial de la Generalitat Valenciana. Acabat aquest termini, el Registre de l'òrgan competent per a alienar expedirà certificació relacionada de les proposicions rebudes, o, si escau, de l'absència de licitadors, que serà remesa al secretari o secretària de la mesa de la subhasta.  
2. Cada persona interessada podrà presentar una única oferta per al mateix immoble, que no podrà ser millorada.  
No s'admetran les ofertes presentades en qualitat de cessió a tercers, les que no reunisquen els requisits assenyalats en aquest plec, o les que no s'ajusten als models descrits en els annexos que l'acompanyen.  
  
3. Per a participar en la subhasta, els licitadors hauran de presentar dos sobres tancats i segellats, un denominat sobre A i un altre denominat sobre B.  
A) El sobre A contindrà la documentació que després s'especificarà, i a l'exterior en un lloc visible indicarà: «Sobre A: proposició per a prendre part en la subhasta EIN..., convocada per la conselleria competent en matèria de patrimoni de la Generalitat Valenciana», el nom i cognoms de qui firme la proposició i el caràcter amb què ho fa; tot això de forma llegible.  
Quan les proposicions, es presenten en un registre diferent del Registre General situat al carrer Palau, número 12, de València, el licitador remetrà dins del termini, via correu electrònic que s'indique en el plec de condicions particulars, una còpia del full de sol·licitud presentat i registrat, dirigida a la direcció general amb competències en matèria de patrimoni de la Conselleria d'Hisenda i Model Econòmic. Sense la concurrència d'aquest requisit no serà admesa la proposició si és rebuda per l'òrgan competent per a alienar després de la data final del termini assenyalat en l'anunci d'alienació.  
Quan les proposicions s'envien per correu certificat, hauran de remetre's a l'adreça indicada (carrer Palau 12, 46372 València). En aquest cas haurà de justificar-se la data i hora de la imposició de l'enviament en l'oficina de Correus i anunciar en el mateix dia a l'òrgan de contractació, mitjançant correu electrònic la remissió de l'oferta, en la qual ha de quedar consignat el número de la subhasta, l'objecte del contracte i el nom del licitador. Sense la concurrència de tots dos requisits, no serà admesa la proposició si és rebuda per l'òrgan competent per a alienar després de la data final del termini assenyalat en l'anunci d'alienació.  
Documents que ha de contindre el sobre A degudament tancat:  
A.1) Document que acredite la constitució de la garantia. No seran admissibles les proposicions que no continguen aquest document.  
A. 2) Declaració responsable de posseir plena capacitat d'obrar conformement a les normes civils, especialment a les normes de capacitat per a subscriure contractes en general i, en particular, el contracte de compravenda i de no estar incurs en les prohibicions contingudes en la clàusula quarta, segons model de l'annex I.  
A. 3) Si es tracta de persones físiques, fotocòpia compulsada del DNI o passaport de l'oferent. Quan el firmant de la licitació comparega en nom d'una altra persona física, haurà d'acreditar-se la representació per qualsevol mitjà vàlid en dret que en deixe constància fidedigna.  
A. 4) Si es tracta de persones jurídiques:  
- Fotocòpia compulsada del NIF/CIF.  
- Document original, còpia autèntica o legitimada, o fotocòpia compulsada de l'escriptura pública de constitució, o modificació si escau, inscrita en el Registre Mercantil, si és exigible aquest requisit conforme a la legislació mercantil; o el document de constitució, estatuts, o acta fundacional.  
- Fotocòpia compulsada del DNI o passaport del firmant de l'oferta econòmica.  
- Document original, còpia autèntica o legitimada, o fotocòpia compulsada de l'escriptura d'apoderament del signatari, validat per l'Advocacia de la Generalitat per a acreditar la representació de la societat per a presentar la licitació i atorgar escriptura pública de compravenda en cas de resultar rematant/adjudicatari. El poder haurà de figurar inscrit en el Registre Mercantil en els casos que s'exigisca pel Reglament del Registre Mercantil (si es tracta d'un poder per a aquest acte en concret, no serà necessària la inscripció en el Registre Mercantil, d'acord amb l'article 94.1.5 del reglament esmentat).  
B) El sobre B es presentarà tancat i inclòs dins del sobre A, i contindrà la proposició econòmica sobre l'immoble al qual s'ofereix. Contindrà una sola proposició econòmica expressada conforme al model adjunt com a annex II (model d'oferta econòmica), degudament firmada.  
No s'admetran les proposicions econòmiques presentades en sobre obert. La proposta ha de ser original. No seran admissibles ofertes a la baixa o que no arriben al preu base de licitació, que es rebutjaran automàticament per la mesa, ni les que tinguen formulació comparativa amb altres presentades, tinguen omissions, errors o ratllades que impedisquen a l'Administració conéixer-ne els aspectes fonamentals, i les que no estiguen degudament firmades pel licitador o el seu representant, que també seran rebutjades.  
En cas de discordança entre la quantitat expressada en xifra i lletra, prevaldrà aquesta última, amb les conseqüències que d'això es puguen derivar. No seran admissibles les proposicions que no continguen aquest documento.  
  
Setena. Composició de la mesa de subhasta  
La mesa de la subhasta estarà composta pels membres següents amb veu i vot:  
President: la persona titular de la direcció general amb competències en patrimoni.  
En els casos d'absència o malaltia el president serà substituït per la subdirectora general de Patrimoni de la direcció general amb competències en patrimoni.  
Interventor: la persona responsable de la Intervenció delegada de la Conselleria d'Hisenda i Model Econòmic, o persona en qui delegue.  
  
Assessor jurídic: la persona responsable de la coordinació de l'Advocacia de la Conselleria d'Hisenda i Model Econòmic o persona en qui delegue.  
Vocals: la persona responsable del Servei de Gestió Immobiliària de la direcció general amb competències en matèria de patrimoni i la persona responsable del Servei Central de Contractació de la Sotssecretaria de la Conselleria d'Hisenda i Model Econòmic, o persones en qui deleguen.  
A aquesta mesa s'incorporarà la persona designada pel departament interessat, si la venda s'efectua a proposta d'un departament de la Generalitat.  
Secretaria amb veu i sense vot: la persona responsable del Servei de Patrimoni Immobiliari de la direcció general amb competències en matèria de patrimoni o persona en qui delegue.  
  
Huitena. Lloc i desenvolupament de la subhasta  
1. La subhasta tindrà lloc mitjançant acte públic que es farà el dia ... d.... a les ... hores, en ?, de la Conselleria d'Hisenda i Model Econòmic, situada a ?/ La data i hora es determinaran en l'anunci de la subhasta, que es publicarà en els diaris oficials corresponents.  
(Es podrà especificar el lloc, data i hora que s'inclouran en l'anunci. Haurà de tindre's en compte el termini aproximat per a la publicació en diaris, més el termini per a la presentació d'ofertes en sobre tancat i la constitució de la mesa).  
2. Qualificació de documents.  
La mesa de subhasta es constituirà en els 10 dies hàbils següents a la conclusió del termini d'admissió de les proposicions.  
La mesa examinarà la documentació presentada pels licitadors (sobre A), no admetrà a la subhasta els licitadors que no hagen presentat la documentació requerida o continga defectes substancials o deficiències materials no corregibles. S'estendrà acta dels acords presos per la mesa, que serà firmada pels seus components.  
  
Si aprecia l'existència d'errors corregibles, ho notificarà a les persones interessades perquè en un termini màxim de tres dies hàbils els esmenen.  
Transcorregut aquest termini, la mesa determinarà quins licitadors són admesos a la subhasta  
3. Obertura de proposicions.  
Acabada la fase de qualificació de documents, en el lloc i hora assenyalats en l'anunci de la subhasta i en acte públic, es farà la lectura de la llista de licitadors admesos, i es realitzarà l'obertura dels sobres que continguen les proposicions econòmiques, les quals es llegiran.  
  
La mesa podrà rebutjar en el moment aquelles que no guardaren concordança amb la documentació examinada i admesa, que s'apartaren substancialment del model normalitzat o les que continguen defectes no corregibles d'acord amb el que s'estableix en l'apartat 2.  
Posteriorment, el president de la mesa advertirà els licitadors o els seus representants que concórreguen en acte de la subhasta que poden sol·licitar aclariments i formular les observacions que estimen pertinents. Acabat aquest període, no s'admetran observacions que interrompen l'acte.  
Seguidament la mesa declararà millor rematant el licitador que haja formulat la proposició econòmica o postura més elevada i adjudicarà amb caràcter provisional el bé subhastat.  
Si hi ha un empat entre les millors ofertes, es decidirà en l'acte si estan els licitadors presents, s'obrirà una licitació a l'alça i s'adjudicarà provisionalment el bé al qual presente l'oferta econòmica més elevada. Si algun dels licitadors empatats no està present, l'adjudicació provisional recaurà sobre el que primer haja presentat la seua oferta, per a això s'atendrà la data d'entrada en el registre assenyalat en la convocatòria. Una vegada conclòs l'acte de la subhasta, els qui no resulten adjudicataris podran retirar la fiança depositada en els termes previstos en la clàusula sisena, així com la documentació aportada.  
  
Del resultat de la subhasta realitzada, així com de les possibles incidències, s'estendrà acta, que serà firmada pels components de la mesa, pel millor postor, si està present, sense que la proposta d'adjudicació vincule l'òrgan competent ni genere cap dret per al millor postor, mentre aquesta adjudicació no siga definitiva en la forma prevista en aquest plec.  
  
Novena. Adjudicació  
L'adjudicació en la subhasta a l'alça s'efectuarà a favor de qui presente l'oferta econòmica més avantatjosa.  
A aquest efecte la mesa elevarà al titular de la conselleria competent en matèria de patrimoni la proposta d'adjudicació al millor rematant o, si escau, proposta perquè es declare deserta la subhasta de l'immoble per falta de licitadors, sense que la proposta d'adjudicació vincule l'òrgan competent ni genere cap dret per al millor postor d'acord amb el que s'estableix en l'article 138.5 de la Llei 33/2003, de 3 de novembre, del patrimoni de les administracions públiques.  
  
La resolució d'adjudicació quan el valor dels béns immobles fixat per taxació pericial, no excedisca de 3.000.000 ?, l'adoptarà el titular de la conselleria competent en matèria de patrimoni. En els supòsits, en els quals el valor dels béns supere o excedisca aquella quantitat, aquesta resolució correspondrà al Consell a proposta del titular de la conselleria competent en matèria de patrimoni, i se'n donarà compte a les Corts, si el valor del bé supera els 60.999.548 ?.  
La resolució d'adjudicació, es notificarà a qui resulte finalment adquirent, que haurà d'abonar el preu total de l'adjudicació en el termini d'un mes des de la seua recepció.  
No obstant això, si l'adjudicatari ha depositat la fiança en efectiu, una vegada complides les obligacions que li corresponen d'acord amb el que es preveu en la clàusula deu, prèviament o simultàniament a l'atorgament de l'escriptura de compravenda, i si així ho desitja, pot optar per manifestar expressament que es considera reintegrat de la quantitat consignada en garantia i sol·licitar al mateix temps la seua aplicació al preu de rematada.  
Si el licitador proposat renuncia a l'adquisició, o no compleix les condicions necessàries per a la formalització del contracte en el termini concedit a l'objecte, perdrà el depòsit constituït en concepte de garantia, sense perjudici de la indemnització per les eventuals pèrdues que s'hagen originat. En tots dos casos, podrà procedir-se a l'adjudicació a qui haja sigut qualificat de segon millor postor de la subhasta.  
  
  
Deu. Despeses a càrrec de l'adjudicatari i pagament  
Són a càrrec de l'adjudicatari totes les despeses derivades de l'atorgament de l'escriptura pública, les seues còpies i la inscripció en el Registre de la Propietat. També són a càrrec de l'adjudicatari les despeses dels anuncis de la subhasta en butlletins oficials i en la premsa, si n'hi ha, així com les corresponents a publicitat de qualsevol tipus, fins al límit que es determine en el plec de condicions particulars.  
L'adjudicatari haurà d'abonar tots els tributs que graven la transmissió, amb excepció de l'Impost sobre l'Increment del Valor dels Terrenys de Naturalesa Urbana, quan, per recaure l'obligació de pagament en la Generalitat, resulte aplicable l'exempció subjectiva establida en la legislació aplicable en matèria d'hisendes locals.  
Prèviament a l'atorgament de l'escriptura pública, l'adjudicatari justificarà haver ingressat el preu d'adjudicació d'una sola vegada, amb l'excepció que s'assenyala en la clàusula novena, així com l'abonament de les despeses derivades dels anuncis i publicitat, a favor de la Generalitat en el compte que, a aquest efecte, determine l'Administració, mitjançant el lliurament del resguard de transferència bancària. Igualment es justificarà prèviament o simultàniament a l'atorgament d'escriptura pública haver efectuat en la notaria el depòsit corresponent a les despeses que se'n deriven, així com les corresponents a la inscripció registral corresponent.  
  
Onze. Atorgament de l'escriptura pública i condicions d'aquesta  
  
L'adjudicatari contrau l'obligació d'atorgar escriptura pública de compravenda en el lloc, dia i l'hora assenyalats per l'Administració, dins d'un mes comptat des de l'endemà de la notificació de l'adjudicació, llevat que, per causa no imputable a aquest, resulte impossible.  
  
L'atorgament de l'escriptura pública equival al lliurament de la propietat i possessió de l'immoble objecte de la subhasta. En l'escriptura pública de transmissió es farà constar expressament l'acceptació per l'adquirent del que s'estableix en la condició primera d'aquest plec, i es manifestarà en aquest acte especialment, quan siga procedent, que s'han complit estrictament els deures d'informació previstos en la legislació en matèria de sòl.  
El bé immoble es transmet al corrent en el pagament de deutes, o amb el compromís de l'Administració, en el cas que n'hi haja, de pagar els meritats abans de la data de l'atorgament de l'escriptura pública.  
  
L'adjudicatari contrau l'obligació de presentar l'escriptura pública en les oficines liquidadores dels impostos que graven la transmissió, i és a càrrec seu l'abonament d'aquests impostos i altres despeses que puguen originar-se, segons el que s'estableix en la condició anterior.  
  
Dotze. Segona, tercera i quarta subhasta  
Els immobles que resulten deserts en la primera convocatòria podran oferir-se successivament, en una segona, tercera i quarta subhasta, que es faran en el mateix local en les dates que s'assenyalen en l'anunci de la primera. El president de la mesa podrà acordar una rebaixa en els tipus de licitació de fins a un 15 % en cadascuna d'elles.  
Les eventuals persones interessades podran sol·licitar l'alienació directa dels immobles deserts pel tipus de licitació de l'última subhasta realitzada. Les condicions de venda directa no podran ser inferiors a les de la subhasta deserta, i l'adjudicació es realitzarà a favor de la primera oferta rebuda a través del Registre d'entrada de la Conselleria d'Hisenda i Model Econòmic, sempre que vaja acompanyada del justificant de constitució de la garantia. La seua presentació suposa l'acceptació de les condicions del present plec.  
  
Diligència: per a fer constar que el present plec de condicions generals que regirà l'alienació mitjançant subhasta pública a l'alça d'immobles patrimonials propietat de la Generalitat ha sigut aprovat per Resolució del conseller d'Hisenda i Model Econòmic de data 15 de novembre de 2018.  
  
  
  
  
ANNEX I  
Model de declaració responsable per a concórrer a la subhasta número -  
  
(Nom i cognoms)..., amb DNI núm..., actuant en (nom propi o representació de...), amb domicili a..., carrer..., telèfon de contacte..., assabentat del plec de condicions que regeix l'alienació mitjançant subhasta núm..., estic interessat en l'adquisició de l'immoble que es descriu en la fitxa adjunta a aquest, situat a..., identificat amb el codi d'inventari...,  
  
DECLARE  
- Que tinc capacitat d'obrar conformement a les normes civils i desitge prendre part en la subhasta EIN?, convocada per a l'alienació d'aquest immoble, i cobrir, en tot cas, el preu base de licitació.  
- Que conec i accepte en tots els seus termes el plec de condicions generals publicat en el Diari Oficial de la Generalitat Valenciana núm..., de data..., sense cap reserva a les normes contingudes en el plec.  
  
- Que a través de la informació continguda en el plec de condicions particulars de la subhasta i de la comprovació efectuada per mi, he pogut conéixer la completa situació física i jurídica de l'immoble i els drets, usos i aprofitaments i càrregues o gravàmens que li són inherents, així com la informació urbanística que l'afecta. En conseqüència, renuncie a qualsevol reclamació que, en cas de resultar adjudicatari, puga formular derivada d'aquells conceptes.  
- Que assenyale com a mitjà preferent per a realitzar les notificacions i, si escau, la sol·licitud d'esmena a la qual es refereix la condició huitena del plec, la següent adreça de correu electrònic-  
- No estar incurs en cap de les prohibicions d'adquirir establides en l'article 1459 del Codi Civil. Ni trobar-me en algun dels supòsits d'abstenció i recusació previstos per als perits en la vigent Llei d'enjudiciament civil.  
- No trobar-me en tramitació de concurs, o haver sigut declarat insolvent en qualsevol procediment, o subjecte a intervenció judicial o inhabilitat conforme a la legislació vigent en matèria concursal, així com de no incórrer en cap situació d'incompatibilitat segons la normativa específica aplicable  
- I per deixar-ne constància en la referida convocatòria, expedisc la present declaració.  
  
..., .... d... de 20...  
  
  
Firmat:  
  
  
  
ANNEX II  
Oferta econòmica de la subhasta número -  
  
(Nom i cognoms)..., amb DNI núm..., actuant en (nom propi o representació de...), amb domicili a..., carrer..., telèfon de contacte..., assabentat del plec de condicions que regeix l'alienació mitjançant subhasta núm..., estic interessat en l'adquisició de l'immoble que es descriu en la fitxa adjunta a aquest, situat a..., identificat amb el codi d'inventari..., i oferisc la quantitat d... euros (.. ?) IVA i impostos no inclosos.